*Kitos reikšmės – Minerva (reikšmės).*

| **Minerva** |
| --- |
| **Tipas** | šarvuotasis automobilis |
| **Kūrėjas** | *Charles Henkart* |
| **Šalis** | Belgijos vėliava Belgija |
| **Sukurta** | 1914 m. |
| **Gaminta** | 1914 - ?? m. |
| **Gamintojas** | Minerva |
| **Pagaminta vienetų** | ~30 |
| **Naudota** | 1914 - 1935 |
| **Charakteristikos** |
| **Ekipažas** | 3-6 |
| **Masė (t)** |  |
| **Kovinė masė (t)** | 4,0 |
| **Ilgis (m)** | 4,90 |
| **Plotis (m)** | 1,75 |
| **Aukštis (m)** | 2,30 |
|  |
| **Šarvo storis (mm)** | 4 |
| **Pagrindinis ginklas** | 1 x 8 mm Hotchkiss Model 1909kulkosvaidis |
| **Kalibras** | 8,0 mm |
| **Papildomi ginklai** |  |
|  |
| **Važiuoklė (formulė)** |  |
| **Kelio prošvaisa** |  |
| **Variklis** | 4 cil. Minerva 8L |
| **Variklio galia (AJ, (kW))** | 40 AJ |
| **Kuras** | Benzinas |
| **Nuotolis plentu (km)** | 150 |
|  |
| **Važiavimo greitis (km/h)** | 40 |
| **Plaukimo greitis (km/h)** |  |
| **Įveik.sienelės aukštis (m)** |  |
| **Įveik.griovio plotis (m)** |  |
| **Įveik.įkalnė** |  |

***Minerva* šarvuotasis automobilis** (pranc. *Automitrailleuse Minerva*) – Pirmojo pasaulinio karo pradžioje Belgijoje sukurtas šarvuotasis automobilis. 

1914 m. rugpjūtį leitenantas *Charles Henkart* paprašė *Cockerill Works* kompaniją (Hobokenas, Belgija) du jo nuosavus civilinius turerius Minerva apšarvuoti, t. y. perdaryti į šarvuotuosius automobilius. Šie automobiliai buvo naudojami žvalgybinėms užduotims atlikti. 1914 m. rugsėjo 6 d. *Henkart* ir princas *Baudouin* žuvo papuolę į pasalą, bet tuo metu šarvuotosios „Minervos" jau buvo serijinėje gamyboje.

Taip Belgija tapo pirmąja valstybe, kuri Pirmajame pasauliniame kare ėmė naudoti šarvuotuosius automobilius. Tiesa, pirmoji valstybė kare panaudojusi šarvuotuosius automobilius, yra Italija, ji juos panaudojo 1911-1912 m. Italijos-Turkijos kare.

Aprašas
-------

Kompensuojant padidėjusią automobilio masę galiniai ratai buvo sudvigubinti. Automobilis neturėjo durelių, kad šarvinis korpusas būtų standesnis. Įgulai tekdavo lipti per bortą. 
Kovos skyrius buvo vientisas (jį pagal formą vadindavo „vonia"), jame buvo vairuotojo, vado, kulkosvaidininko ir kulkosvaidininko padėjėjo vietos. Įgulos dydis svyravo nuo 3 iki 6, joje galėjo būti pora šaulių. Kovos skyrius priekyje buvo plokščias, o gale suapvalintas. Žiediniame pamate buvo įrengta kulkosvaidžio turelė, leidusi šaudyti į bet kurią pusę. Kulkosvaidis buvo standartinis oru aušinamas 8 mm *Hotchkiss* (1909, 1912 ar 1914 m. modelio), pridengtas skydu. 

Variklio liukas ir radiatorius buvo šarvuoti. 

### Tolesnė raida

1914 m. į šarvuotuosius automobilius buvo perdaryta apie 30 „Minervų", kol gamyklą užėmė Vokietijos kariuomenė. 

1916 m. konstrukcija buvo visiškai atnaujinta. Atviras korpusas buvo uždengtas stogu. Kulkosvaidis buvo paslinktas atgal, jį uždengė šarvinis bokštelis atvira nugarine puse. Buvo įrengtos dvejos durelės.

Bent viena „Minerva" buvo apginkluota *Puteaux* 37 mm patranka. Kiek tokių „Minervų" buvo pagaminta nėra žinoma.

Panaudojimas
------------

Šarvuotieji automobiliai „Minerva" sudarydavo trijų automobilių būrius, kurie būdavo motorizuotų kavalerijos dalinių dalis. Minervos buvo naudojamos žvalgybai, pėstininkams paremti ugnimi, tolimiems reidams vokiečių kariuomenės užnugaryje. Jų pravažumas buvo gana ribotas. 

Vokiečių kariuomenė buvo trofėjais paėmusi 4 „Minervas" (1914 m. modelio) ir jas modifikavo. Šie trofėjiniai automobiliai buvo panaudoti įsiveržiant į Rumuniją. Bent vienas buvo panaudotas Berlyne 1919 m. Kiti buvo perkelti į Rusijos frontą, kur buvo naudoti iki 1917 m. Dėl tvirtumo jie ilgai išliko ginkluotėje, žandarmerijos daliniuose juos dar naudojo 1933-1935 m.

Šaltiniai
---------

1. ↑  E. Bartholomew (1988). *Early Armoured Cars*. Osprey Publishing. pp. 11–. ISBN 978-0-85263-908-5. [neveikianti nuoroda]
2. ↑  Spencer Tucker; Priscilla Mary Roberts (2005). *World War I: A Student Encyclopedia*. ABC-CLIO. pp. 205–. ISBN 978-1-85109-879-8.
3. ↑  Spencer Tucker (1 January 2004). *Tanks: An Illustrated History of Their Impact*. ABC-CLIO. pp. 5–. ISBN 978-1-57607-995-9.

Nuorodos
--------

* *Minerva* at Tanks-Encyclopedia.com
* Minerva Armored Motor Car